Diari Oficial de la Generalitat Valenciana


Sumari del DOGV 2725, del 10-04-1996 (1996/837866)

ORDRE de 25 de març de 1996, de la Conselleria de Treball i Afers Socials, reguladora d'ajudes al cooperativisme i l'economia social per a l'exercici de 1996.
--------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/25/(4)/dof/vci/html**

### Dades del document

Número de DOGV
:   2725

Data del DOGV
:   10-04-1996

Secció del DOGV
:   DISPOSICIONS GENERALS

Número del document
:   1996/837866


Data del document
:   25-03-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 25 de març de 1996, de la Conselleria de Treball i Afers Socials, reguladora d'ajudes al cooperativisme i l'economia social per a l'exercici de 1996.   
Les empreses i entitats que integren l'economia social, caracteritzades per la seua finalitat de servei als seus membres i a la col·lectivitat; per l'autonomia de la seua gestió; per l'adopció de decisions mitjançant processos democràtics, i pel predomini de les persones i del treball sobre les aportacions de capital en la distribució dels excedents que generen, signifiquen una decidida opció ètica, quant a les relacions econòmiques entre les persones, pels valors de la igualtat, la participació i la solidaritat.  
Aquests valors figuren entre aquells que, en la Constitució espanyola, l'article primer de la qual defineix Espanya com un estat social i democràtic de dret, es configuren com a principis que informen múltiples dels seus preceptes i entre ells el contingut del seu article 129.2, que vincula els poders públics a una promoció eficaç de les diverses formes de participació en l'empresa, al foment, mitjançant una legislació adequada, les societats cooperatives i a l'establiment dels mitjans que faciliten l'accés dels treballadors a la propietat dels mitjans de producció.  
L'esmentat mandat, com a concreció expressa del principi d'igualtat social o de correcció de les desigualtats reals entre els individus i els grups, no es pot limitar en el seu compliment a mesures merament legislatives. Cal adoptar, entre altres accions positives aquelles que donen suport a les entitats d'economia social en el desenvolupament de les seues demostrades potencialitats de generació i manteniment del benestar social i, particularment, d'ocupació estable, principal mecanisme actual de participació i integració social.  
A la Comunitat Valenciana, amb un estatut d'autonomia que mana en el seu article segon a la Generalitat en aquest mateix sentit, s'ha promogut i fomentat el cooperativisme i l'economia social a través de convocatòries anuals d'ajudes a les seues empreses i entitats. Mantenint aquests instruments cal, tanmateix, un canvi no sols quantitatiu sinó també qualitatiu, que adeqüe les ajudes tradicionals a la realitat actual, pondere especialment la participació del treballador en les empreses d'economia social, valga de nexe entre aquestes i el món acadèmic i garantesca l'autonomia de les seues empreses i entitats.   
Per altra part, la incidència que la normativa comunitària té en l'ordenament jurídic dels estats membres, i més concretament la relativa als programes cofinançats pel Fons Social Europeu, fa necessari recollir adequadament conceptes com l'atur de llarga durada o la probabilitat de desembocar en aquesta situació, en la mesura que aquests són els paràmetres que cal prendre en consideració per a l'accés a les ajudes que coadjuven a l'inici d'una activitat col·lectiva per compte propi.  
Per això, i fent ús de les facultats que tinc atribuïdes per la Llei 5/83, de 30 de desembre, de Govern Valencià i la Llei d'Hisenda Pública de la Generalitat Valenciana, text refós aprovat pel Decret Legislatiu de 26 de juny de 1991, del Consell de la Generalitat i en compliment del que disposa la Llei 9/95, de la Generalitat Valenciana, de Pressupostos per a l'exercici de 1996,  
ORDENE  
Article 1. Objecte  
Aquesta ordre té per objecte l'establiment d'un programa d'ajudes a les cooperatives valencianes i les altres entitats de l'economia social valenciana, dirigit a la difusió i foment dels principis inspiradors de les seues fórmules empresarials, a estimular la formació cooperativa, i a la promoció, el desenvolupament i la consolidació de les empreses de l'economia social de la Comunitat Valenciana.  
Article 2. Beneficiaris  
1. Seran beneficiaris, en els casos en què així es determinarà, de les ajudes establertes per aquesta ordre:  
A) Les cooperatives valencianes.  
B) Les unions i federacions de cooperatives valencianes i la seua confederació.  
C) Les societats anònimes qualificades com a laborals per la Generalitat Valenciana, o que figuren com a tals en el corresponent registre administratiu al seu càrrec.  
D) Les entitats creades per les societats a què es refereix l'apartat anterior per representar els seus interessos.  
E) Les persones que s'integren com a socis/es treballadors/es, o de treball, en les entitats a què es refereixen els apartats A), B) i C).  
F) Les restants empreses o entitats de l'economia social valenciana, i les altres sense ànim de lucre que tinguen per objecte específic o principal la difusió, implantació o consolidació dels principis o fórmules del cooperativisme o de l'economia social.  
2. En els termes establerts en aquesta disposició, els beneficiaris a què es refereixen els apartats a), b) i c), del número anterior, s'hauran de trobar al corrent en el compliment de les obligacions que es deriven de la seua normativa reguladora específica. I tots ells, quan els siga exigible, en el de la normativa que, amb caràcter general, regula la percepció d'ajudes o subvencions amb càrrec als pressupostos de la Generalitat Valenciana.  
Article 3. Ajudes  
Les ajudes regulades en aquesta ordre podran consistir en:  
A) Subvencions per a la realització d'actuacions d'investigació, difusió, foment i promoció del cooperativisme o de l'economia social, en l'àmbit de la Comunitat Valenciana, i les d'ordenació i vertebració de les seues empreses i estructures representatives.  
B) Subvencions destinades a facilitar la integració laboral en empreses cooperatives o d'economia social.  
C) Ajudes per a la creació de cooperatives de treball associat o societats anònimes laborals en relació amb treballadors d'empreses alienes a l'economia social, així com en relació amb sectors o activitats emergents.  
D) Ajudes destinades a la creació de cooperatives o societats anònimes laborals de treball juvenil.  
E) Subvencions financeres per a la reducció dels interessos dels crèdits que les empreses beneficiàries obtinguen amb destinació a inversions en actius fixos, sempre que aquestes inversions resulten necessàries per a la creació o el manteniment de l'empresa o de l'ocupació en aquesta.  
F) Subvencions per a inversions en immobilitzat material, d'acord amb el que disposa aquesta ordre.  
G) Avals per garantir operacions creditícies destinades a la inversió en actius fixos o, excepcionalment, amb destinació a capital circulant, en els termes establerts pels convenis celebrats amb aquesta finalitat amb la Societat de Garantia Recíproca de la Comunitat Valenciana.  
H) Subvencions per a assistències tècniques consistents en auditories, informes econòmics, de viabilitat, organització o altres de naturalesa anàloga, com a mesura excepcional de suport a aquelles empreses de l'economia social valenciana que es troben en circumstàncies tals en què resulte necessària o aconsellable la realització dels esmentats treballs en relació amb la seua situació o perspectives.  
En cap cas no es concediran ajudes a entitats o projectes que, clarament, apareguen com inviables o mancats de continuïtat en el futur.  
Article 4. Subvencions per a investigació, difusió, foment i promoció del cooperativisme o de l'economia social, i d'ordenació i vertebració del sector en la Comunitat Valenciana  
1. Les subvencions a què es refereix l'apartat a) de l'article tercer podran concedir-se per a la realització de les actuacions següents:  
A) D'investigació i documentació en matèries jurídiques o econòmiques relatives al cooperativisme o a l'economia social de la Comunitat Valenciana o, excepcionalment, referides a altres àmbits territorial, quan s'acredite la conveniència de la seua realització per la seua transcendència actual o eventual per al sector de l'economia social de la Comunitat Valenciana.  
B) Actuacions de difusió del cooperativisme o de formació en els principis i solucions cooperatives.  
C) Actuacions de capacitació dels socis/es de les empreses del sector de l'economia social i/o de les persones que exercesquen en elles comeses directives, en les tècniques d'organització, funcionament i gestió pròpies de les empreses d'economia social.  
D) Activitats de formació i capacitació de persones i col·lectius interessats en la fundació i integració en empreses d'economia social en els seus principis teòrics i en les seues formes i tècniques de gestió i funcionament, amb referència a projectes concrets.  
E) De potenciació de l'associacionisme i integració de les empreses i entitats de l'economia social valenciana, així com d'ordenació i vertebració del sector o una de les seues parts integrants.  
2. Quan duguen a cap les actuacions assenyalades en el número precedent, seran beneficiaris de les subvencions per a investigació, difusió, foment i promoció del cooperativisme o de l'economia social, i d'ordenació i vertebració del sector en la Comunitat Valenciana, aquells a què es refereix l'article segon.  
3. Les subvencions pels conceptes recollits en aquest article se sol·licitaran a la Direcció General d'Economia Social i Cooperativisme mitjançant un escrit on es farà constar:  
a) Les dades d'identitat de la persona o entitat sol·licitant i, si s'escau, del seu representant.  
b) L'actuació, o actuacions, per a les quals se sol·licita subvenció, amb expressió del seu pressupost global i per conceptes, i de les fonts, previstes o sol·licitades, del seu finançament.  
c) Memòria relativa a la necessitat o conveniència de la realització de l'actuació, en la qual es detallarà, amb referència a la realitat sobre la qual haurà d'incidir, el benefici que d'aquesta haurà de resultar per a l'economia social valenciana.  
d) Memòria en relació amb la capacitat científica, tècnica i organitzativa del sol·licitant, per a la realització de l'actuació per a l'execució de la qual se sol·licita l'ajuda.  
4. A les sol·licituds s'adjuntarà, necessàriament, la següent documentació:  
a) La que acredite la personalitat del sol·licitant i, si s'escau, el caràcter o representació de qui actue en el seu nom i les seues dades d'identificació fiscal.  
b) La demostrativa de la capacitat científica, tècnica i organitzativa al·legada pel sol·licitant, així com dels seus estats financers dels dos últims exercicis.  
c) La que justifique trobar-se el sol·licitant al corrent en el compliment de les seues obligacions tributàries i amb la Seguretat Social, quan li siga exigible, conformement amb el que disposa l'Ordre de 7 de gener de 1991, de la Conselleria d'Economia i Hisenda, i en les del Ministeri d'Economia i Hisenda de 28 d'abril de 1986 i de 25 de novembre de 1987.  
d) Quan el sol·licitant siga una empresa o entitat de les assenyalades en els apartats a), b) o c) de l'article segon, una declaració responsable com que aquesta es troba al corrent en el compliment de les obligacions que li imposa la legislació de cooperatives de la Comunitat Valenciana o, si s'escau, la legislació de societats anònimes laborals.  
e) Full oficial relatiu a les dades de manteniment de tercers, degudament formalitzada.  
5. Escau a la Direcció General d'Economia Social i Cooperativisme, per delegació del conseller de Treball i Afers Socials, dictar resolució sobre les ajudes regulades en aquest article. Aquell centre directiu podrà demanar, abans de dictar la resolució que escaiga, els informes que estime pertinents.  
6. El termini per presentar les sol·licituds d'ajudes per a les actuacions regulades en aquest article finalitzarà el 30 d'abril de 1996. S'estableix un termini de tres mesos, comptadors des de la data de presentació de les sol·licituds, per dictar una resolució sobre aquestes, que s'entendran denegades si no es produeix una resolució expressa dins d'aquest. En tot cas, l'eficàcia de l'acte presumpte s'haurà d'acreditar conformement amb el que disposa l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.  
Article 5. Subvencions per facilitar la integració laboral en empreses cooperatives o d'economia social.  
1. Les ajudes a què es refereix l'apartat b) de l'article tercer podran consistir en:  
A) Una subvenció, en una quantia de 720.000 pessetes per cada persona que s'integre laboralment com a soci/a en una cooperativa valenciana o societat anònima laboral, inscrita o registrada per la Generalitat Valenciana.  
Si a l'esmentada persona se li reconeix la condició legal de minusvàlida, la quantia de la subvenció s'estableix en 1.500.000 pessetes.  
B) Una subvenció financera de fins 6 punts per cent, per a la reducció dels interessos dels crèdits destinats a afrontar els següents desemborsaments:   
a) La quantia de l'aportació mínima obligatòria a capital social establerta per la cooperativa en què, en les condicions establertes en aquest article, es produesca la integració laboral com a soci/a d'una persona aturada.  
b) La quantia establerta per tal cooperativa com a quota mínima obligatòria d'ingrés.  
En ambdós casos caldrà que l'import de les esmentades aportacions es fixe estatutàriament o que s'acredite el seu establiment i quantia mitjançant una certificació de l'escaient acord social, sense que en cap supòsit la quantia de la quota d'ingrés no podrà excedir del resultar de dividir el fons de reserva obligatori pel nombre de socis.  
c) La quantitat pagada, amb el límit màxim del seu valor comptable, per les accions que subscriga o que adquiresca la persona aturada per a la seua integració com a soci/a treballador/a en una societat anònima laboral de les regulades en l'apartat c) de l'article segon; sempre que, considerant-hi únicament el valor nominal de les accions, la participació que adquiresca no excedisca de la que resulte com a quocient de l'operació de dividir la xifra de capital social de l'entitat pel nombre de socis/es d'aquesta, inclòs el beneficiari/a.  
En tots els casos d'aquest apartat, l'import subvencionable de cadascun dels préstecs estarà comprés entre 500.00 i 5.000.000 de PTA i aquests hauran de ser concedits per les entitats financeres amb què la Generalitat Valenciana haurà subscrit convenis a aquest efecte.  
c) Subvencions de 250.000 PTA. per cada contracte de durada no inferior a un any, amb un màxim de dos per entitat, per a aquelles empreses o entitats de l'economia social que incorporen, sota la modalitat de contracte en pràctiques, treballadors/es aturats/des, amb titulació mitjana o superior, que acrediten la realització de cursos d'especialització orientats específicament al sector de les empreses de l'economia social.  
Per una resolució de la Direcció General d'Economia Social i Cooperativisme es reconeixeran els cursos a què es refereix el paràgraf anterior als efectes que s'hi prevenen.  
Els contractes en pràctiques no hauran de tenir una data anterior a l'1 de gener de 1996.  
2. Beneficiaris:  
A) Seran beneficiaris de les subvencions establertes en l'apartat B), del número precedent, les persones aturades que s'integren com a socis/es, o de treball, en una cooperativa valenciana, o societat anònima laboral inscrita en el corresponent registre administratiu de la Generalitat Valenciana, sempre que concórrega en les esmentades persones algun dels següents requisits:  
a) Tenir menys de 25 anys d'edat.  
b) Figurar inscrita amb antiguitat no inferior a 12 mesos en la corresponent oficina d'ocupació.  
Com que es tracta de persones a qui es reconega la condició legal de minusvàlides, de persones amb 40 anys complerts, de dones que es reincorporen al mercat laboral després d'un període d'absència, o d'aturats que hauran vist extingit l'anterior contracte de treball en base a algunes de les causes regulades en els articles 51 o 52, apartats b) i c), de l'Estatut dels Treballadors, bastarà amb què figuren inscrites en la corresponent oficina d'ocupació amb una antiguitat no inferior a 6 mesos.  
c) Tenir reconegut el dret a percebre el pagament únic de la prestació per desocupació equivalent, com a mínim a 12 mesos, o a 6 mesos si es tracta d'alguna de les persones a què fa referència el segon paràgraf de l'apartat anterior. En aquests supòsits, la persona desocupada, amb referència a l'any immediatament anterior a la data de la seua integració com a soci no haurà d'haver estat lligada amb l'empresa en què s'integre, per una relació laboral de durada superior a 24 mesos.  
En cap cas la integració laboral no s'haurà verificat abans de l'1 de gener de 1996.  
B) Seran beneficiàries de les ajudes regulades en l'apartat a) del número 1 d'aquest article, les cooperatives valencianes i les societats anònimes laborals registrades en el registre de societats anònimes laborals a càrrec de la Generalitat Valenciana, així com les entitats a què es refereix l'apartat b) del número 1 de l'article segon, quan la integració o incorporació laboral, en aquestes, de persones aturades en qui concórreguen els requisits establerts en l'apartat anterior, es produesca durant l'any 1996.  
C) Seran beneficiàries de les ajudes establertes en l'apartat C) del número 1 d'aquest article, les cooperatives valencianes i les societats anònimes laborals registrades en el registre de societats anònimes laborals a càrrec de la Generalitat Valenciana, així com les entitats a què es refereix l'apartat b) del número 1 de l'article segon, sempre que el contracte en pràctiques es produesca durant l'any 1996.  
3. Sol·licituds.  
A) Les sol·licituds de subvenció pels conceptes recollits en l'apartat B) del número 1 d'aquest article s'hauran de presentar, en un imprès establert a aquest efecte, a les direccions territorials de la Conselleria de Treball i Afers Socials, sense perjudici del que estableix l'article 38.4 de la Llei 30/1992.  
A la sol·licitud s'haurà d'adjuntar, necessàriament, la següent documentació:  
a) La que acredite la identitat del sol·licitant i l'edat, així com les seues dades d'identificació fiscal i, si s'escau, el caràcter o la representació de qui actue en el seu nom.  
b) La que acredite la situació legal d'atur del sol·licitant i la seua antiguitat, o tenir reconegut el dret al pagament únic de la prestació per desocupació en les condicions establertes en aquest article.  
Quan la persona sol·licitant al·legue la condició legal de minusvàlida o d'haver-se extingit la seua relació laboral anterior per alguna de les causes regulades en els article 51 o 52, apartats b) i c) de l'Estatut dels Treballadors, caldrà aportar, respectivament: la documentació que acredite la seua condició legal de minusvàlida; o la corresponent carta d'acomiadament, l'acta de conciliació o la resolució judicial que acredite la causa de l'extinció del contracte de treball, adjuntant a la carta d'acomiadament una declaració jurada de no haver instat contra aquest una conciliació administrativa o un procediment jurisdiccional en l'ordre laboral.  
c) La que acredite la concessió del préstec a què fa referència aquest article, fent-hi constar que l'operació s'acull al conveni subscrit a aquest fi.  
d) La que acredite l'existència de l'empresa d'economia social en què s'integra la persona desocupada.  
e) Aquella en què es reculla el compromís exprés, subscrit pel sol·licitant, de mantenir-se, excepte per causa justificada aliena a la seua voluntat, durant un mínim de tres anys com a soci/a treballador/a de l'empresa en què s'integre; o de tornar, en altre cas, les subvencions que reba, en una quantia proporcional al període temporal en què incomplesca l'esmentat compromís, amb els interessos corresponents des de la data de baixa en l'empresa.  
f) Full de manteniment a tercers, amb les dades bancàries del sol·licitant, degudament formalitzada.  
g) La que acredite que el sol·licitant es troba al corrent en el compliment de les seues obligacions tributàries i, quan escaiga, amb la Seguretat Social, en els termes establerts en l'Ordre d'aquesta Conselleria d'Economia i Hisenda de 7 de gener de 1991(DOGV núm. 1.477).  
h) Escriptura pública, o certificació, que acredite que el sol·licitant ha adquirit la condició de soci d'una cooperativa valenciana, o d'una societat anònima laboral inscrita en el registre administratiu de societats anònimes laborals de la Direcció General d'Economia Social i Cooperativisme.  
B) Les sol·licituds d'ajudes de quantia fixa per integració laboral i les relatives a contractacions en pràctiques es presentaran, formulades en imprès que s'establirà a aquest efecte, a les direccions territorials de la Conselleria de Treball i Afers Socials, sense perjudici del que estableix l'article 38.4 de la Llei 30/1992.  
La sol·licitud s'acompanyarà dels següents documents:  
a) La que acredite la identitat de l'entitat sol·licitant i les dades d'identificació fiscal i, si s'escau, el caràcter o representació de qui actue en el seu nom.  
b) Declaració responsable que l'entitat sol·licitant es troba al corrent en el compliment de les obligacions específiques que li impose la legislació de cooperatives valencianes o la de societats anònimes laborals, segons escaiga.  
c) Els que acrediten que l'entitat sol·licitant es troba al corrent en el compliment de les obligacions tributàries i amb la Seguretat Social.  
d) Quan se sol·liciten ajudes de quantia fixa per integració laboral de persones desocupades, els que acrediten la identitat de la persona que s'integre laboralment en l'empresa com a soci treballador, i la concurrència en aquesta d'alguna de les circumstàncies establertes en aquesta ordre perquè l'esmentada persona puga accedir a les ajudes per integració laboral de què tracta aquest article.  
e) Quan l'ajuda sol·licitada ho siga per integració laboral en pràctiques, la que acredite la identitat del treballador, edat, titulació i la realització per part d'aquest d'algun dels cursos a què es refereix aquest article, així com un còpia del contracte de treball en pràctiques visat per l'oficina d'ocupació corresponent.  
f) Escrit en què l'entitat sol·licitant es comprometa a no resoldre el contracte en pràctiques, excepte per a la seua conversió en ordinari, en el termini d'un any des de la data inicial dels seus efectes, o a tornar, en altre cas, la subvenció que perceba amb els corresponents interessos legals des de la data de la percepció.  
g) Escrit en què l'entitat peticionària es comprometa, llevat de causes justificades o de força major, a mantenir un mínim de tres anys com a soci/a treballador/a, o de treball; a les persones desocupades que s'integren laboralment en aquella, o a reintegrar, en altre cas, les subvencions que perceba, en una quantia proporcional al període de temps en què falte a aquest compromís, amb els corresponents interessos legals des del dia en què es produesca la baixa en l'entitat.  
h) Full de manteniment a tercers, amb les dades bancàries de l'empresa sol·licitant, degudament formalitzada.  
i) Alta o afiliació i acta del treballador/a en la Seguretat Social.  
j) Escriptura pública o certificació, acreditativa de la integració laboral, com a soci de l'entitat sol·licitant, de la persona per la incorporació de la qual se sol·licite l'ajuda.  
k) Si s'escau, l'escaient contracte de treball en pràctiques, degudament visat per l'oficina d'ocupació.  
l) Si s'escau, la que acredite la condició legal de minusvàlida de la persona que s'integre laboralment en l'empresa o entitat.  
4. Terminis i competència.  
Les sol·licituds s'hauran de presentar dins dels tres mesos immediatament posteriors a la data d'integració laboral de la persona desocupada, com a soci/a treballador/a en l'empresa d'economia social, quan cotitze en aquesta a la Seguretat Social en el règim general; o de 4 mesos si ho fa en el règim especial d'autònoms, o si té reconegut el dret al pagament únic de la prestació per desocupació.  
En tot cas, les sol·licituds de concessió de les subvencions regulades en aquest article es podran presentar fins el 30 de setembre de 1996, llevat que es demanen subvencions financeres i en aquest cas el termini de presentació finalitzarà el 31 d'agost.  
Escau dictar resolució sobre les ajudes regulades en aquest article a la Direcció General d'Economia Social i Cooperativisme, per delegació del conseller de Treball i Afers Socials.  
En tots els supòsits compresos en aquest article, la resolució corresponent s'haurà de dictar en el termini de 45 dies naturals comptadors des de la data de presentació de la sol·licitud i s'entendran denegades les subvencions si no es produirà una resolució expressa dins de l'esmentat termini. En tot cas, l'eficàcia de l'acte presumpte s'haurà d'acreditar conformement amb el que disposa l'article 44 de la Llei 30/1992.  
Article 6. Ajudes per a la creació d'empreses cooperatives de treball associat i de treball juvenil  
1. Les ajudes establertes en els apartats c) i d) de l'article tercer es concediran en casos excepcionals, a petició de les entitats representatives del sector i podran consistir en:  
A) Subvencions per a la realització de cursos, teòrics i pràctics, de formació específica en els principis i tècniques de l'economia social, dirigits a grups concrets de treballadors/es d'empreses no integrades en l'economia social, que prenguen la iniciativa de constituir-se en cooperativa de treball associat o de societat anònima laboral.  
B) Subvencions per a la mateixa finalitat, en relació amb sectors o activitats emergents, quan els cursos es dirigesquen a col·lectius organitzats interessats en la constitució de cooperatives o societats anònimes laborals en els esmentats sectors o activitats.  
C) Subvencions per a la realització de cursos de les mateixes característiques, dirigits a col·lectius d'aturats que estiguen interessats en la constitució i integració en empreses d'economia social creades amb la finalitat principal de proporcionar ocupació a persones desocupades menors de 25 anys, o majors d'aquesta edat i menors de 30 anys, titulades mitjanes o superiors, sense experiència professional prèvia.  
2. Les ajudes d'aquest article s'instaran a la Direcció General d'Economia Social i Cooperativisme i en elles es farà esment a totes aquelles circumstàncies que, a parer de l'entitat sol·licitant, justifiquen la concessió d'aquestes, i s'hi contindrà una relació de les persones interessades en la creació d'empreses d'economia social i s'hi adjuntarà una memòria relativa a les circumstàncies d'edat, ocupació, titulació i experiència professional d'aquestes.  
La Direcció General d'Economia Social i Cooperativisme podrà demanar, de cadascun dels assistents a aquests cursos, tots els documents que estime oportuns per comprovar l'efectiva viabilitat del projecte empresarial d'economia social.  
En el termini màxim de 45 dies naturals, comptadors des de la presentació de la sol·licitud, la Direcció General d'Economia Social i Cooperativisme dictarà la resolució que escaiga, i determinarà, en el cas de concessió d'ajudes, la seua quantia, segons el seu criteri. Si no es produïra una resolució expressa en el termini assenyalat, les ajudes s'entendran denegades. L'eficàcia de l'acte presumpte s'haurà d'acreditar conformement amb el que disposa l'article 44 de la Llei 30/1992.  
El termini per presentar sol·licituds d'ajudes a l'empara d'aquest article finalitzarà el 31 d'agost de 1996.  
Article 7. Ajudes relatives a la inversió  
1. les ajudes establertes en els epígrafs e), f) i g) de l'article tercer es regiran pel que disposa aquest article i consistiran:  
A) En una subvenció financera, de quantia base equivalent a fins sis punts de percentatge del tipus d'interès fixat per l'entitat de crèdit, pública o privada, que concedesca el préstec a què es refereix l'epígraf e) de l'article tercer; sense que l'esmentada quantia base puga excedir de 23.035.023 de pessetes per entitat sol·licitant, ni d'1.000.000 de pessetes per cada soci/a treballador/a d'aquesta, o per cada 20 socis/es de l'entitat si no existeixen en ella socis/es treballadors/es.  
Els préstecs, perquè siguen subvencionats, hauran d'estar concertats amb aquelles entitats de crèdit que hauran subscrit un conveni a aquest efecte amb la Generalitat Valenciana.  
Sols seran subvencionables els préstecs que es concertaran l'any 1996 i que es formalitzen abans de l'1 de novembre d'aquest, excepte per als formalitzats per empreses de nova creació i en aquest cas el préstec s'haurà de formalitzar abans del dia 16 de novembre.  
Sols seran subvencionables els préstecs que tinguen com a destinació la inversió en actius fixos, sempre que l'esmentada inversió resulte necessària per a la creació, el manteniment o el desenvolupament de l'empresa o de l'ocupació en aquesta.  
B) En una subvenció, de quantia base equivalent al 10 per cent del cost d'adquisició no computable, si s'escau, a l'efecte de subvenció financera, impostos exclosos, d'equips que milloren la producció i/o la gestió de l'empresa beneficiària.  
L'adquisició s'haurà de realitzar en una data compresa entre l'1 de gener i el 31 d'octubre de 1996.  
ºnicament se subvencionarà l'adquisició de mobiliari i d'instal·lacions directament destinats a la prestació de serveis a tercers, equips per a la producció consistents en maquinària, instal·lacions tècniques o utillatge, i la d'equips per a la gestió consistents en màquines de procés de la informació o aplicacions informàtiques.  
Excepte per a empreses de nova creació, entenent per tals les constituïdes dins dels dotze mesos immediatament anteriors a la data de la sol·licitud, la quantia mínima de la inversió, perquè siga subvencionable, serà de 3.000.000 de pessetes.  
En cap cas la quantia de la subvenció per inversió de què tracta aquest apartat no podrà superar els 5.000.000 de pessetes per entitat, ni 500.000 pessetes per cada soci/a treballador/a de l'entitat, per cada 20 socis/es d'aquesta si no existeixen en ella socis/es treballadors/es.  
C) Avals per garantir operacions creditícies destinades a la inversió en actius fixos o amb destinació a capital circulant per a la constitució d'estocs estratègics o per a la recomposició del fons de maniobra, en els termes establerts pels convenis celebrats amb la Societat de Garantia Recíproca de la Comunitat Valenciana amb aquesta finalitat.  
2. Determinació de la quantia de la subvenció.  
A la quantia base de les subvencions regulades en el número 1, apartats A) i B) d'aquest article s'aplicarà, per a la determinació de la quantia de la subvenció, els següents coeficients multiplicadors:  
a) Per la participació en el capital social de l'entitat de socis/es no treballadors/es en empreses constituïdes sota la fórmula jurídica de societats anònimes laborals o cooperatives de treball associat.  
- Si, amb referència al moment de la sol·licitud, no existira participació en el capital social de l'entitat de socis/es no treballadors/es, s'hi aplicarà el coeficient 1.  
- Si existien aquests socis/es, s'hi aplicarà un coeficient numèric equivalent al percentatge de capital social de l'entitat que corresponga als seus socis/es treballadors/res.  
b) Per raó de l'ocupació en l'entitat de treballadors/es no socis/es, s'hi aplicaran els coeficients següents:  
- Si l'entitat, amb referència als dotze mesos immediatament anteriors a la data de presentació de la sol·licitud, no haguera utilitzat els serveis de tals treballadors/es, s'hi aplicarà el coeficient 1.  
- Si haguera utilitzat treballadors, amb contracte indefinit o temporal, en aquest període, s'hi aplicarà com a coeficient la xifra resultant de dividir el nombre de jornades laborals realitzades pels socis de l'empresa, pel nombre de jornades laborals realitzades pel total dels seus treballadors, inclosos els temporals. A aquest efecte no es computaran les jornades laborals realitzades per treballadors contractats per circumstàncies de la producció o acumulació de tasques.  
3. Beneficiaris.  
Seran beneficiàries de les ajudes regulades en aquest article les cooperatives valencianes i les societats anònimes laborals amb aquesta condició inscrites en el registre administratiu de societats anònimes laborals, dependent de la Direcció General d'Economia Social i Cooperativisme.  
4. El termini per sol·licitar les subvencions financeres o per a inversió de què tracta aquest article finalitzarà el 31 de juliol de 1996, excepte per a les empreses de nova creació i en aquest cas el termini finalitzarà el 30 de setembre de 1996. A aquest efecte, s'entendrà de nova creació aquella empresa constituïda dins dels 12 mesos immediatament anteriors a la data de la sol·licitud.  
El termini per sol·licitar les ajudes consistents en avals romandrà obert mentre existesquen disponibilitats en el Fons Especial de Provisions Tècniques establert a aquest efecte.  
5. Les ajudes regulades en aquest article s'instaran a la Direcció General d'Economia Social i Cooperativisme, en els impresos creats a aquest efecte, que seran subscrits pel representant legal de l'entitat i a aquests caldrà adjuntar.  
a) El document, o documents, que acrediten l'existència de l'entitat i la seua naturalesa.  
b) El document acreditatiu de la identificació fiscal de l'entitat.  
c) Relació de socis/es i treballadors/es de l'entitat durant els dotze mesos immediatament anteriors a aquell en què es presente la sol·licitud, especificant-hi, per als treballadors/es, si ho són amb caràcter indefinit o temporal, així com el nombre de jornades laborals realitzades per aquests últims en el mateix període.  
d) Declaració responsable com que l'entitat sol·licitant es troba al corrent en el compliment de les seues obligacions com a cooperativa o societat anònima laboral, segons escaiga.  
e) La que acredite que l'entitat sol·licitant es troba al corrent en el compliment de les seues obligacions tributàries i amb la Seguretat Social, en els termes establerts per la normativa que regula la concessió de subvencions amb càrrec als pressupostos de la Generalitat Valenciana.  
f) Factures proforma, o definitives, de la corresponent inversió. Es presentarà la factura definitiva, amb l'escaient rebut, quan la quantia de la inversió no excedesca de 5.000.000 de pessetes.  
g) Quan siga aplicable, un certificat de l'entitat de crèdit on es faça constar les característiques del préstec, recollint-hi expressament que l'operació s'acull al conveni subscrit amb aquesta finalitat amb la Generalitat Valenciana, o el corresponent contracte o pòlissa de préstec en què es farà constar aquesta indicació.  
h) Quan se sol·licite una subvenció financera, una memòria relativa a la necessitat de la inversió per a la creació o el manteniment de l'empresa o de l'ocupació en aquesta.  
i) Una certificació, lliurada per l'òrgan social competent, relativa a la xifra de capital social de l'entitat en la data de presentació de la sol·licitud i a la participació que en el capital social escaiga als socis/es treballadors/es o de treball de l'entitat i a la resta de socis/es.  
j) Un document, subscrit pel representant de l'entitat, en el qual es continga el compromís exprés de no alienar, durant cinc anys, comptadors des de la data de la concessió de l'ajuda, els béns per a l'adquisició dels quals es concedesca aquesta, si no realitza la transformació de l'entitat en altra entitat jurídica distinta de la de cooperativa o societat anònima laboral durant el mateix període; així com el d'obligar-se, en un altre cas, a reintegrar a la Generalitat Valenciana la part proporcional corresponent de la subvenció o ajuda que reba, amb els corresponents interessos des de la data de la percepció.  
k) Full o fulls de manteniment de tercers, amb les dades bancàries de la sol·licitant i, si s'escau, de l'entitat prestadora, degudament formalitzades.  
Les empreses que presenten una sol·licitud d'ajuda relativa a inversió, tant per subvenció directa com financera o conjunta, en la qual l'import global de la inversió que es va a escometre siga superior a 18.779.225 de pessetes, hauran de presentar un pla de viabilitat econòmico-financera del qual es derive la capacitat de l'empresa per fer front al finançament de la inversió en condicions d'equilibri.  
6. Escaurà a la Direcció General d'Economia Social i Cooperativisme, per delegació del conseller de Treball i Afers Socials, dictar resolució sobre les ajudes regulades en aquest article. La resolució s'haurà d'adoptar en el termini de dos mesos comptadors des de la data de presentació de la sol·licitud i s'entendran denegades les ajudes si vencera l'esmentat termini sense que se'n produïra una resolució expressa. En tot cas, l'eficàcia de l'acte presumpte s'haurà d'acreditar conformement amb el que disposa l'article 44 de la Llei 30/1992.  
Article 8. Subvencions per a assistències tècniques  
Les ajudes establertes en l'apartat h) de l'article tercer, consistiran en l'abonament, total o parcial, del cost d'aquestes assistències tècniques.  
Serà competent per concedir les esmentats ajudes, per delegació del conseller de Treball i Afers Socials, la Direcció General d'Economia Social i Cooperativisme, la qual resoldrà concedir-les quan s'aprecie la conveniència o necessitat de la realització de tals actuacions en relació amb la situació o les perspectives de l'empresa.  
Podran sol·licitar la concessió d'aquestes ajudes les cooperatives valencianes i les societats anònimes registrades com a laborals en els arxius de la Generalitat Valenciana.  
En la sol·licitud, la data de presentació de la qual no podrà ser posterior al dia 31 d'agost de 1996, dirigida a la Direcció General d'Economia Social i Cooperativisme, s'hi farà constar l'assistència tècnica objecte de la subvenció que es pretén i les circumstàncies que, a parer de la sol·licitant, justifiquen la seua realització i la concessió de la subvenció postulada.  
A la sol·licitud s'acompanyarà, a més, la següent documentació:  
a) La que acredite la identitat de la sol·licitant i les seues dades d'identificació fiscal i, si s'escau, de qui actua com al seu representant.  
b) La que acredite que l'entitat sol·licitant es troba al corrent en el compliment de les seues obligacions fiscals i amb la Seguretat Social.  
c) Declaració responsable de trobar-se al corrent en el compliment de les obligacions específiques que, a l'empresa peticionària, impose la legislació de cooperatives valencianes o la de societats anònimes laborals, segons escaiga.  
d) Relació de socis/es i treballadors/es de l'empresa.  
e) Memòria relativa a l'assistència tècnica que se sol·licita i la seua importància per a l'empresa.  
f) Balanç i compte de resultats dels tres últims exercicis en què l'empresa haja tingut activitat.  
g) Pressupost de l'actuació sol·licitada, subscrit pel professional o per l'empresa que haurà de realitzar-la.  
h) Full de manteniment de tercers, degudament formalitzada amb les dades bancàries de l'empresa sol·licitant.  
Podrà presentar-se, també, qualsevol altre document que l'entitat considere d'interès.  
Per delegació del conseller de Treball i Afers Socials, la Direcció General d'Economia Social i Cooperativisme dictarà la resolució que escaiga en el termini de 45 dies naturals comptadors des de la data de presentació de la sol·licitud, la qual s'entendrà desestimada si expirara l'esmentat termini sense produir-se'n una resolució expressa. L'eficàcia de l'acte presumpte s'haurà d'acreditar conformement amb el que disposa l'article 44 de la Llei 30/1992.  
La Direcció General d'Economia Social i Cooperativisme podrà demanar, per resoldre sobre la concessió de l'ajuda sol·licitada, els informes que estime pertinents.  
Article 9. Documentació i recursos.  
Amb caràcter general, la presentació de les sol·licituds d'ajudes establertes per aquesta ordre s'efectuarà, en la forma determinada a cadascuna d'elles, davant la Direcció Territorial de la Conselleria de Treball i Afers Socials corresponent al domicili del sol·licitant, sense perjudici de poder fer-ho conformement amb el que disposa l'article 38.4 de la Llei de Règim Jurídic de les Administracions Públiques i del Procediment Administratiu Comú.  
Amb les sol·licituds s'adjuntarà, necessàriament, la documentació requerida en cada cas pels corresponents preceptes d'aquesta ordre, cosa que s'efectuarà aportant el document original, o una còpia seua autenticada, i, a més, dues còpies de tot això per ser compulsades amb els originals, que seran tornats al sol·licitant quan així ho demane.  
A totes les sol·licituds d'ajuda s'adjuntarà, a més, el jurament o la promesa relativa a les ajudes públiques rebudes o sol·licitades amb la mateixa finalitat.  
Quan el document requerit ja es trobe en poder de la Direcció General d'Economia Social i Cooperativisme, bastarà amb expressar aquesta circumstància i assenyalar l'expedient o l'arxiu en què es trobe, o la data de la seua presentació i manifestar que no han variat les dades contingudes en l'esmentat document.  
Si les sol·licituds foren defectuoses o no s'hi adjuntara la documentació requerida en cada cas, i de dues còpies d'aquesta, l'administració requerirà l'interessat perquè, en el termini de deu dies, repare el defecte o presente la documentació pertinent, amb l'advertiment exprés que, si no ho fa així, se li tindrà per desistit en la seua petició i s'arxivarà sense més tràmit.  
Els peticionaris o beneficiaris de les ajudes establertes per aquesta ordre hauran de comunicar a l'òrgan competent per a la seua concessió, l'obtenció, posterior a la sol·licitud o concessió, d'altres ajudes o subvencions per a la mateixa finalitat, procedents de qualssevol administracions o entitats públiques.  
L'òrgan competent, per resoldre, podrà requerir el peticionari l'aportació de la documentació complementària que estime oportuna, per decidir sobre la concessió de les ajudes sol·licitades.  
Les resolucions que es dicten en execució d'aquesta ordre podran, en cas de concessió de les ajudes sol·licitades, establir condicions o formes específiques per tal de complir els pressupòsits que serveixen de fonament a les ajudes sempre que el seu establiment tinga per objecte el bon fi d'aquestes.  
Contra la resolució que decidirà l'expedient, es podrà presentar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, amb la comunicació prèvia a l'òrgan que va dictar l'acte impugnat.  
Article 10. Justificació i pagament.  
Amb caràcter general, el pagament de les ajudes concedides queda condicionat a la demostració per part del beneficiari de la realització efectiva de l'actuació o de la despesa per a la qual es concedesquen.  
S'entendran justificades les ajudes consistents en subvencions financeres amb la presentació del corresponent contracte o pòlissa de préstec.  
S'entendran, respectivament, justificades les ajudes concedides per contractació de treballadors/es o per incorporació de socis/es amb la presentació de l'escaient contracte degudament visat per l'oficina d'ocupació, o amb la d'un certificat de l'entitat lliurat a aquest efecte, acompanyat, si s'escau, de l'escaient escriptura pública d'adquisició d'accions. En tots els supòsits s'adjuntarà, a més, l'alta o l'afiliació i l'alta, del treballador en la Seguretat Social i, quan hi siga d'aplicació, el document que demostre el reconeixement del dret al pagament únic de la prestació per desocupació, en els termes establerts en aquesta ordre.  
S'entendran justificades les ajudes per inversió no consistents en una subvenció financera o aval, amb la presentació de les factures definitives, amb els corresponents rebuts, dels béns en què es materialitze.  
Les ajudes concedides per a la realització per part del beneficiari de les despeses distintes de les anteriors, s'entendran justificades amb la presentació de les seues factures definitives, amb els corresponents rebuts, o per qualsevol altra documentació que acredite, indubtablement, la realització de la despesa.  
El pagament de les ajudes concedides es lliurarà, d'una sola vegada, quan es justificarà, en els termes establerts en aquesta ordre, la realització de l'actuació subvencionada. No obstant això, el pagament de les ajudes regulades en els articles tercer i sisè podrà fraccionar-se en tres pagaments parcials, per imports del 30, 30 i 40 per cent del total de l'ajuda, cadascun dels quals es lliurarà amb la prèvia justificació, si més no en els mateixos percentatges, de la realització de l'activitat o despesa subvencionada.  
El pagament de les ajudes consistents en subvencions financeres s'efectuarà lliurant directament el seu import a l'entitat creditícia que haguera concedit el préstec, la qual l'aplicarà a reduir el principal en la quantia de la subvenció.  
No obstant això, podrà anticipar-se fins un 40 per cent de l'import de la subvenció concedida als beneficiaris assenyalats en els apartats b) i d) del número 1 de l'article segon, i a aquelles entitats de l'apartat f) del mateix article que no tinguen ànim de lucre. Per a això caldrà que aquests beneficiaris garantesquen la quantitat avançada mitjançant un aval bancari solidari en què l'avalista renuncie expressament al benefici d'excussió. Aquest aval s'haurà de dipositar a les tresoreries territorials de la Conselleria d'Economia i Hisenda, a disposició de la Direcció General d'Economia Social i Cooperativisme i tindrà validesa mentre l'esmentat centre directiu no n'autoritze la cancel·lació. A fi d'obtenir el lliurament de la quantitat avançada, el beneficiari de l'ajuda haurà de dipositar en poder de la Direcció General d'Economia Social i Cooperativisme una còpia compulsada de la carta de pagament corresponent a l'aval.  
Article 11. Resolució de les ajudes  
1. L'incompliment per part dels beneficiaris dels termes, formes i condicions establertes pels articles precedents o per la resolució en què es concedesquen les ajudes, així com la seua formulació incorrecta o no ajustada a la realitat de les dades aportades per a la concessió, o la no aplicació de les ajudes a la finalitat per a la qual van ser concedides, produirà la resolució total o parcial d'aquestes i es procedirà al reintegrament de les quantitats indegudament percebudes i a l'exigència de l'interès de demora des del moment de la percepció.  
L'esmentada resolució, total o parcial, requerirà per ser adoptada, l'obertura de l'oportú expedient, en el qual es donarà audiència als interessats.  
Escaurà acordar la iniciació de l'expedient i dictar la resolució definitiva que escaiga en aquest a l'òrgan al qual escaiga concedir les ajudes de la resolució de les quals es tracte.  
2. Quan les ajudes concedides hagueren consistit en subvencions financeres per a la reducció dels interessos dels préstec, la seua cancel·lació anticipada s'haurà de comunicar a la Direcció General d'Economia Social i Cooperativisme i el beneficiari també haurà de reintegrar la part corresponent de l'import de la subvenció, amb els interessos de demora des de la data de la cancel·lació anticipada.  
Article 12. Control, avaluació i seguiment  
La Conselleria de Treball i Afers Socials, a través de les seues direccions territorials o de la Direcció General d'Economia Social i Cooperativisme, durà a efecte les funcions de control de les ajudes concedides, conformement amb les instruccions donades per l'esmentada direcció general.  
Escaurà a la Direcció General d'Economia Social i Cooperativisme realitzar l'avaluació i el seguiment de les ajudes establertes en aquesta ordre.  
Per a la realització d'aquestes funcions s'utilitzaran totes les mesures que estiguen a disposició de la Conselleria de Treball i Afers Socials, fins i tot la contractació amb tercers i la col·laboració, en el marc en què escaiga, de la Inspecció de Treball i Seguretat Social i de les organitzacions i agents socials representatius del sector.  
Els qui resulten beneficiaris de les ajudes establertes en aquesta ordre quedaran obligats a facilitar la realització de les actuacions que la Direcció General d'Economia Social i Cooperativisme acorde en l'exercici d'aquestes funcions, fins i tot quan aquestes actuacions siguen realitzades per tercers contractats a aquest efecte.  
Article 13. Compatibilitat i límits de les ajudes  
Les ajudes establertes per aquesta ordre seran compatibles entre si; no obstant això, seran incompatibles amb altres concedides per aquesta conselleria amb la mateixa finalitat.  
L'import de les ajudes que es concedesquen en virtut del que disposa aquesta ordre no superarà els límits establerts per la Unió Europea per a les ajudes de l'estat, ni els establerts per les normes legals d'aplicació general.  
Article 14. Dotació pressupostària  
Les ajudes establertes per aquesta ordre s'atendran amb càrrec a les aplicacions pressupostàries 88.86.047.05.4 i 18.66.347.67.7 del pressupost de despeses de la Generalitat Valenciana per a l'exercici de 1996, segons el detall per línies i imports que figura tot seguit:  
Les ajudes establertes en l'apartat f) de l'article tercer s'atendran, per un import màxim de 30.474.469 de pessetes, amb càrrec a la línia de subvenció 701/000/96 «Inversió en actius fixos en cooperatives i societats anònimes laborals».  
Les ajudes establertes en l'apartat b) de l'article tercer, desenvolupades en els apartats a) i b) de l'article cinquè s'atendran, fins un import de 589.587.198 pessetes, amb càrrec a la línia de subvenció 402/000/96 «Integració laboral en cooperatives i societats anònimes laborals».  
La resta d'ajudes establertes per aquesta ordre s'atendran, fins un límit de 901.250.494 pessetes, amb càrrec a la línia de subvenció 401/000/96 «Fom. dif. i consolid. cooperativisme i economia social», excepte les consistents en els avals de què tracta l'apartat g) de l'article tercer, que es concediran mentre existesquen disponibilitats en el Fons Especial de Provisions Tècniques regulat pel conveni celebrat, amb data 12 de juny de 1995, entre la Conselleria de Treball i Afers Socials i la Societat de Garantia Recíproca de la Comunitat Valenciana.  
DISPOSICIó TRANSITòRIA  
Per a aquells supòsits en què la integració laboral de la persona desocupada com a soci/a treballador/a o de treball en una entitat d'economia social s'haurà produït en l'any en curs i abans de l'entrada en vigor d'aquesta ordre, es disposarà d'un termini de tres mesos comptadors des de la data esmentada per presentar la sol·licitud de subvenció a què es refereix l'article cinquè, apartats A) i B) d'aquesta ordre.  
DISPOSICIONS FINALS  
Primera  
Es faculta el director general d'Economia Social i Cooperativisme per dictar totes les resolucions que calga per al desenvolupament del que disposa aquesta ordre.  
Segona  
Aquesta ordre entrarà en vigor el mateix dia de la seua publicació al Diari Oficial de la Generalitat Valenciana.  
València, 25 de març de 1996  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI